La Junta Electoral Central (JEC) s'ha avançat al Suprem i ha tancat la porta aquest divendres a l'acreditació d'Oriol Junqueras com a eurodiputat, contravenint d'aquesta manera la sentència del Tribunal de Justícia de la Unió Europea (TJUE) que decreta la immunitat de Junqueras des del moment en què va ser elegit pels ciutadans i independentment dels tramis que imposi l'Estat espanyol. En una resolució confirmada per fonts de la JEC i avançada pel líder del PP, Pablo Casado, i , la JEC estima els escrits que el PP i Ciutadans van interposar just en conèixer la sentència del tribunal europeu, on li demanaven que no atorgui la credencial a Junqueras adduint que no és un pres preventiu, sinó un condemnat amb sentència ferma.

Com en el cas del president de la Generalitat, la JEC conclou que el fet que Junqueras estigui condemnat és causa "d'inelegibilitat sobrevinguda" fet que li impedeix accedir a l'acta de diputat al Parlament Europeu. La JEC s'avança d'aquesta manera al Tribunal Suprem, que després de rebre la sentència del TJUE va demanar a les parts que es posicionessin sobre com ha d'actuar per acatar la sentència. L'Advocacia de l'Estat li ha demanat que permeti que Junqueras exerceixi els seus drets polítics, mentre que la Fiscalia insisteix que no pot prendre l'acta de diputat.